Tradisi Penglipur Lara Dalam Pelbagai Bangsa

Aku nak rekomen buku baharu Ninot Aziz berjudul “Lipur Lara Nusantara”.

Lipur lara? Ada kaitan dengan “penglipur lara”?

Ada. Buku ini adalah himpunan cerita rakyat yang disampaikan oleh penglipur lara secara turun-temurun.

Cerita rakyat tidak diketahui penciptanya dan dianggap sebagai warisan milik bersama. Dulu ia disampaikan oleh tukang cerita known as penglipur lara.

Penglipur lara ada banyak jenis: kalau Awang Batil bercerita sambil memukul batil, kalau Tarik Selampit main rebab.

Tradisi penglipur lara ada dalam semua tamadun: macam Bard dalam tamadun Celt (peribumi Britain, nenek moyang orang Scotland, Wales dan Ireland), Troubadour di Sepanyol dan Itali, Skald di Eropah Utara, Jianggu (講古) dalam masyarakat Cina dan Pansori (판소리) di Korea.

Lipur bermaksud hibur, lara bermaksud perasaan duka atau sedih. Jadi tujuan utama cerita rakyat adalah untuk menghibur, tapi pada masa yang sama juga bertujuan untuk mendidik.

Sistem nilai sesebuah bangsa selalunya digambarkan dalam cerita rakyatnya.

Macam cerita Mulan yang menjadi kebanggaan masyarakat Cina menonjolkan banyak nilai murni tamadun Cina seperti “filial piety” (berbakti kepada ibu bapa), kesetiaan kepada negara dan keberanian.

Dalam cerita rakyat Melayu pun ada ramai “Mulan” – Walinong Sari, Cik Siti Wan Kembang, Arduga, Siti Zubaidah. Mereka semua merupakan srikandi (female warriors) yang pandai bersilat gayung, melambung lembing dan berperang dengan negara besar.

Cerita rakyat boleh memangkin nasionalisme dengan menghidupkan roh & jiwa bangsa.

Negara bangsa Jerman berjaya ditubuhkan selepas penerbitan Kinder und Hausmärchen (Children’s and Household Tales) oleh Jacob & Wilhem Grimm pada 1812 yang menghimpunkan cerita2 rakyat Jerman.

Tujuan Brothers Grimm menghimpunkan cerita-cerita ni adalah untuk lawan Perancis yang mendominasi bangsa Jerman pada awal abad ke-19. Misalnya Westphalia (tanah tumpahnya darah Brothers Grimm) yang diperintah oleh Jérôme Bonaparte, adik Napoleon maharaja Perancis.

Cerita rakyat Grimm ada mesej tersirat: Princess yang innocent macam Cinderella melambangkan rakyat yang suci, tidak dijaga ibu ayah (penguasa Jerman yang lemah), dibuli watak jahat (kuasa asing) manakala Prince yang menyelamatkan Princess melambangkan pemerintah baharu.

Cerita rakyat berjaya menanam semangat dan kepercayaan orang Jerman untuk memerdekakan diri daripada cengkaman kuasa asing. Dan pada tahun 1871 akhirnya bangsa Jerman mendirikan negara bangsa yang bersatu.

Di Korea, Pansori memainkan peranan sama. Di zaman penjajahan Jepun (1910-1945), nasionalis mempopularkan Chunhyangjeon malah menjadikan ia filem Korea pertama pada tahun 1922. Tema melawan ketidakadilan dalam cerita dapat menyemarak nasionalisme orang Korea dengan mudah.

Kalau korang masih tak familiar dengan warisan cerita rakyat sendiri, maka buku ini wajib dimiliki korang. Banyak kisah yang ramai orang kita tak pernah dengar, macam “Ratu-Ratu Pattani” pernah dijadikan sebagai filem Queen of Langkasuka (2008) oleh Thailand.

Nak memiliki jiwa yang lebih tinggi, nak bina semula jati diri bangsa yang hilang, cerita rakyat adalah best starting point.

Beli di https://www.thepatriots.store/store/books/lipur-lara-nusantara-ninot-aziz/


Mitos dan Sejarah Disebalik Daging Harimau Menangis

Lembu sudah lama dijinakkan untuk manfaat manusia. Dijangka 10,500 tahun lalu, manusia mula mengembala kawanan lembu dalam lingkungan 80 ekor untuk mengimbangi jaminan makanan (University College London, 2012).

Namun tempoh ini mungkin berdasarkan dapatan saintifik terkini. Tidak mustahil yang satu hari nanti, saintis menemui DNA daripada lembu jauh lebih lama.

Tetapi ini tidak menghalang hujah bahawa lembu banyak berjasa pada manusia, bukan setakat daging dan susu – juga memudahkan kerja buruh (Oregon State University, 2020).

Zaman moden walau bagaimanapun membuka dimensi lebih meluas tentang daging lembu. Sekarang terdapat dua pihak yang mempunyai pendapat khusus mengenai daging lembu.

Satu pihak menentang sebarang pemakanan daging, kerana perusahaan penternakan terlalu mencari keuntungan sampai menggadaikan tanggungjawab pada alam sekitar.

Pihak utama pula ialah penggiat-penggiat daging, yang berabad mevariasikan kaedah masakan. Kemudian tabur garam…

Barat mempunyai pembawaan tersendiri. Perapan daging dibiar lama sebelum masuk dalam ketuhar panas. Suhu memainkan peranan ketika ini. Mereka mengekalkan suhu di antara 52ºC hingga 60ºC untuk rare atau medium rare.

Segelintir lebih suka daging yang lebih lama dalam ketuhar. Jadi mereka meletakkan suhu 60ºC hingga 69ºC pula untuk medium atau medium well.

Semuanya terbukti selamat dimakan (BBC, 2004), asalkan bukan daging putih seperti ayam.

Tetapi Asia Tenggara pula mempunyai cara tersendiri untuk masak daging. Suea rong hai ialah hidangan Thailand yang sangat popular.

Masakan ini meggunakan daging bahagian dada lembu, yang kaya dengan tisu penghubung.

Kalau di Texas, penggiat daging menggunakan kaedah barbeku asap yang memakan masa sangat lama untuk masak… tetapi apabila siap, hidangan daging akan sangat lembut.

Thailand tidak menggunakan kaedah asap. Mereka masih memanggang tetapi kemudian dιhιrιs nipis. Daging ini sesuai bersama apa-apa jua makanan, seperti nasi bersup atau sayur-sayuran.

Pengaruh Suea rong hai tersebar secara meluas, hingga ke luar Thailand. Hidangan ini sangat laku di Malaysia. Cuma mungkin orang ramai lebih mengenalinya sebagai “harimau menangis”.

Namanya agak pelik, kerana harimau yang memakan lembu tentu sekali takkan menangis.

Seekor lembu saja mempunyai berat ratusan kilogram. Harimau pula boleh makan berpuluh kilogram sekali jalan, kemudian berpuasa selama beberapa hari.

Jadi tentu sekali ada rahsia di sebalik asal-usul nama hidangan daging harimau menangis ini. Jika dilihat secara logik, bahagian dada ini mempunyai lemak seperti belang seekor harimau.

Apabila diletakkan pada pemanggang panas, lemak ini akan cair seperti air mata. Jadi belang mencair jadilah harimau menangis.

Selain teori ini, ada satu pendapat arus perdana. Kononnya satu hari, seekor harimau kelaparan terjumpa lembu kampung yang berada dalam kandang. Ia tidak membuang masa.

Setelah puas menjamah daging lembu hingga bahagian dada, harimau tersebut terlalu kenyang.

Mencuba sikit daging dada, harimau tersebut sangat terkilan. Kerana bahagian tersebut sungguh lembut dan sedap. Tetapi akibat kekenyangan, harimau tersebut menitis air mata kerana tidak mampu makan lagi.

Seorang tukang masak Thailand berkongsi tiga mitos lain di sebalik nama harimau menangis (Punyaratabandhu, 2012).

Suatu masa dahulu, hidangan ini menggunakan daging lembu yang murah. Harga rendah bermakna daging tersebut kurang berkualiti dan sangat liat sampai harimau pun belum tentu mahu.

Sudahlah tidak mampu mengunyah, harimau menjadi sedih dan kemudian menangislah.

Itu kalau mitos daging kurang berkualiti. Ada yang cakap bahagian daging ini sangat lembut, sampai orang ramai akan ambil dulu tanpa meninggalkan secebis kepada harimau.

Satu lagi teori, sos pencicah hidangan harimau menangis terlalu pedas sampai harimau boleh menitik air mata.

Apa-apa pun asal-usulnya, harimau tetap menangis. Sama ada harimau Thailand sedikit sentimental, itu tidak boleh disahihkan.

Entahnya kisah sebenar, seekor harimau terlalu kebuluran diberi makan dada lembu – ia makan dan menangis.

Namun nama harimau menangis memberikan gambaran kebudayaan sangat tinggi tentang dunia masakan Thailand.

Tidak kisahlah kenapa namanya begitu. Kadangkala asal-usul tidak begitu penting… kerana entahnya selama ini ada yang buat harimau menangis menggunakan daging kanggaru.

RUJUKAN:

BBC. (2004, Mei 25). Rare steak ‘is safe to eat’.

Oregon State University. (2020, Disember 25). Cattle 101: History, Breeds, Fun Facts, Terms.

Punyaratabandhu, L. (2012, Julai 9). My Thai: Crying Tiger (suea rong hai). Serious Eats.

University College London. (2012, Mac 27). DNA traces cattle back to a small herd domesticated around 10,500 years ago.


4 Jelitawan Purba China

Dalam sejarah China, kalau bercakap mengenai para srikandi dan wanita yang terkenal, kita tidak akan terlepas bercakap mengenai 4 jelitawan ini yang sudah menempah nama mereka dalam sejarah, lantas mengundang pelbagai kisah yang sangat menakjubkan untuk diteliti oleh kita.

Tentunya selain kisah-kisah yang mengasyikkan, kita juga akan terpukau pada naratif yang dipersembahkan. Justeru dalam artikel kali ini, aku akan senaraikan empat jelitawan yang entah bagaimana, nama mereka sangat dekat dalam jiwa aku. Ahh, mungkin aku terlalu memuja keindahan TUHAN pada wanita barangkali.

1. Xi Shi (西施)

Xi Shi hidup pada sekitar 506 SM (sezaman dengan tamadun Melayu Purba, Sungai Batu). Dalam empat jelitawan purba ini, Xi Shi dinamakan yang terindah antara empat yang paling indah dalam sejarah purba China. Xi Shi lahir di sebuah kampung yang dinamakan sebagai Xi Cun. Xi Shi lahir dalam keluarga sederhana pada zaman purba China dahulu di mana ayahnya bekerja sebagai seorang tukang kayu manakala ibunya menjahit sutera sebagai mata pencarian. Sejak kecil lagi, Xi Shi akan mengikuti ibunya untuk membasuh kain sutera di sungai.

Ketika inilah lahirnya frasa yang sangat terkenal dalam mengambarkan keindahan dan kejelitaan yang dimiliki oleh Xi Shi. Kononnya kalau dia melalui di tepian sungai itu, ikan-ikan yang sedang berenang kalau terlihat wajahnya, akan terlupa untuk berenang lalu membiarkan tubuh mereka ditarik graviti sehingga ke dasar sungai. Tidak kiralah walau ketika wajahnya sedang sedih, kecewa, tidak menunjukkan sebarang reaksi atau menguap sekalipun, ia tetap indah.

Bahkan diceritakan juga betapa gadis-gadis di kampung itu cuba untuk mencontohi keindahan yang terpamer pada wajah Xi Shi ketika menguap, namun hasilnya hodoh dan tidak seindah Xi Shi. Sekarang para lelaki, bayangkan ya anda jumpa seorang wanita yang gaya menguap pun, orang cuba jadikan contoh. Bayangkan betapa indahnya kejelitaan yang dimiliki oleh Xi Shi ini.

Ya, sekarang kita nak belajar pula bagaimana namanya kekal masyur dalam sejarah. Kejelitaan semata-mata tidak cukup. Jawapannya terletak pada zaman di mana Xi Shi hidup iaitu Zaman Musim Bunga Dan Musim Luruh, iaitu zaman di mana China terbahagi kepada kerajaan-kerajaan dan negara kota yang saling berperang. Xi Shi hidup di bawah pemerintahan Negara Yue yang ketika itu sudah ditawan oleh Negara Wu.

Raja Yue ketika itu iaitu Gou Jian sedang mencari jalan untuk memastikan pemerintah Yue ketika itu, Putera Fu Chai berjaya digulingkan. Maka diceritakan bahawa mereka mendapati bahawa kelemahan Fu Chai ialah kaum wanita. Dipendekkan cerita, Gou Jian berkenalan dengan Xi Shi dan berpendapat kejelitaan yang ada pada Xi Shi boleh jadi duri dalam daging dalam pemerintahan Putera Wu.

Seorang menteri yang baik hati dan bijaksana bernama Fan Li ditugaskan untuk mengiringi Xi Shi ke Negara Wu. Malangnya dalam perjalanan, kedua-dua mereka saling jatuh cinta. Boleh sahaja mereka berdua lari dan hidup dalam buangan. Tetapi kedua-duanya pula setia pada negara. Lantas pasangan bercinta ini saling berikrak menutur janji. Sesungguhnya suatu hari nanti mereka akan disatukan selepas segala-galanya selesai. Maka dihadiahkan Xi Shi kepada Putera Wu. Mulai hari itu, seperti mana yang dilipurkan kepada kita oleh sejarah, Putera Wu terlalu asyik menghabiskan masanya sehingga mengabaikan pentadbiran.

Negara Wu semakin melemah kerana memiliki pemerintah yang sedang asyik dengan wanita. Yue pula sedang membina kembali kekuatan yang hilang. Apabila semuanya lengkap, maka Wu berjaya ditawan oleh Yue semula. Si gadis dilepaskan selepas berjaya menunaikan misi untuk negaranya. Lantas ikrar cinta yang dilafazkan dulu menjadi kenyataan. Bersama Fan Li, Xi Shi membawa diri, hidup bersama jauh dari sepak terajang dunia.

2. Wang Zhaojun (王昭君)

Wang Zhaojun dilahirkan pada tahun 52 SM pada zaman pemerintahan Dinasti Han. Kejelitaan yang dimiliki oleh Wang Zhaojun ini dikatakan akan bikin burung yang sedang terbang terlupa untuk mengepakkan sayapnya lantas terjatuh menyembah bumi. Wow, dengar naratif tentang Wang Zhaojun pun dah sehebat itu. Tetapi ada kisah lagi hebat berbanding kejelitaan yang dimiliki oleh Wang Zhaojun. Contohnya bagaimana kejelitaan menghentikan persengketaan dua bangsa iaitu Hun dan Dinasti Han.

Kisahnya bermula dengan tradisi pelukis istana akan melukiskan potret para gundik di istana. Oleh kerana terlalu banyak perempuan dalam istana, Maharaja Han ketika itu tidak sempat untuk berjumpa dengan seluruh gundik untuk memilih mereka yang akan mendampinginya. Jadi diamanahkan kepada Mao Yanshou, pelukis istana ketika itu. Pelukis ini akan melukiskan semua gundik-gundik maharaja lalu mempersembahkan kepada maharaja. Maharaja hanya akan memilih melalui potret semata-mata.

Tetapi malangnya ketika itu ada amalan merasuah pelukis untuk melukis si gundik dengan lukisan tercantik sekali supaya nanti apabila potret mereka nanti dipersembahkan depan maharaja, maka akan ada versi naiktaraf. Kiranya macam mengupah tukang photoshop ler untuk sekarang bagi buat muka kita jadi lebih cantik. Malangnya Wang Zhaojun enggan membayar rasuah itu sehingga dia dilukiskan antara yang terhodoh antara semua. Hasilnya, maharaja enggan untuk memilihnya sebagai pendamping maharaja.

Dipendekkan kisah, ketika itu ketua puak Hun dari padang rumput Monggolia yang menjalinkan hubungan dengan Dinasti Han meminta seorang wanita Cina untuk dijadikan isteri sebagai tanda memperkuatkan lagi hubungan antara dua bangsa. Tentunya sang maharaja menggunakan potret lukisan pelukis istananya untuk menilai wanita mana yang bakal diberikan kepada etnik Hun. Wang Zhaojun dipilih kerana dia paling hodoh, sekurang-kurangnya pada potret itu.

Apabila melihat kecantikan Wang Zhaojun, Maharaja berasa sangat terkejut. Namun semuanya sudah terlambat kerana betapa ketika itu, dia sudah berjanji dan hubungan antara dua bangsa itu perlu dijaga demi menjaga zaman keamanan tanpa serangan orang gasar dari utara China. Apabila berangkatnya Wang Zhaojun meninggalkan China, si pelukis terus dibunuh oleh Maharaja.

Dikatakan bahawa sepanjang perjalanan ke kawasan Mongolia, tempat yang agak asing buatnya, Wang Zhaojun seringkali digambarkan memakai baju berwarna merah sambil bermain Pipa, sejenis alat tradisional China. Lagu yang dimainkan bernada sedih, mengambarkan perasaannya. Dikatakan seekor angsa liar yang mendengar lagu yang dimainkan oleh Wang Zhaoujun terlupa untuk terbang!

Selepas setahun perjalanan yang lama, akhirnya Wang Zhaoujun tiba di kawasan penempatan etnik Hun. Kedatangan Wang Zhaoujun disambut dengan gembira oleh ketua puak Hun. Wang Zhaojun dilayan layaknya seorang puteri. Hidupnya bahagia dan aman bersama dengan puak baru.

Budaya Cina yang lebih maju dibawa masuk ke dalam masyarakat Hun. 15 tahun hidup Wang Zhaojun sebelum meninggal dunia, meninggalkan dua orang anak lelaki dan seorang anak perempuan. Namun, legasi paling besarnya ialah berjaya menyambung lagi hubungan damai selama 60 tahun antara dua puak yang berdamai!

Makamnya pula dikenali sebagai Makam Hijau oleh dunia moden, kononnya dinamakan sedemikian kerana rumput yang mengitari makamnya tidak pernah berubah warna walau musim berubah sekalipun. Wang Zhoujun dikebumikan di bahagian selatan bandar Huhhot sekarang ini, iaitu di kaki gunung Daqing, di tebing Sungai Kuning.

3. Diao Chan (貂蟬)

Diao Chan selalu diletakkan kedua terindah dalam senarai 4 jelitawan purba ini. Kejelitaannya dikatakan mampu membuatkan sang bulan berlindung segan dan malu disebalik awan. Dalam sejarah, posisi Diao Chan masih didebatkan sama ada ia sekadar watak fiksyen dalam novel fiksyen sejarah pada zaman abad ke-14 iaitu Hikayat Tiga Kerajaan atau benar-benar wujud. Adapun demikian, kewujudan Diao Chan dalam sejarah adalah tentang bagaimana kejelitaannya digunakan untuk mengalahkan tirani yang berkuasa ketika zaman kejatuhan Han.

Pelbagai cara digunakan oleh para warlord ketika itu untuk mengalahkan tirani bernama Dong Zhuo ini, namun semuanya gagal. Semuanya kerana yang berkhidmat untuk Dong Zhuo ialah seorang panglima perang hebat bernama Lu Bu yang didabik terkuat di seluruh China pada waktu itu. Sehinggalah salah seorang menteri Dong Zhuo bernama Wang Yun terfikirkan cara untuk menggunakan kejelitaan anak angkatnya bagi memisahkan kedua-duanya.

Maka diperkenalkan Wang Yun kepada Lu Bu kepada Diao Chan. Ditawarkan untuk dikahwinkan antara Lu Bu dan Diao Chan. Pada cinta pandang pertama, kejelitaan yang dimiliki oleh Diao Chan benar-benar meluluhkan hati serigala yang dimiliki oleh Lu Bu. Kemudian, si anak itu dibawa kepada Dong Zhuo lantas dijanjikan perkara yang sama seperti mana pada Lu Bu.

Dipendekkan cerita, suatu hari Diao Chan berlari ke arah Lu Bu lalu menangis mengadukan kononnya dia dipaksa untuk bersama dengan Dong Zhuo. Lu Bu yang naik berang dengan apa yang didedahkan oleh Diao Chan lantas membunuh Dong Zhuo, yang merupakan bapak angkatnya juga. Maka berakhirlah hayat Dong Zhuo, salah seorang tirani yang mengucar-kacirkan Dinasti Han pada zaman kejatuhannya.

4. Yang Guifei (杨贵妃)

Pada ketika zaman Dinasti Tang, dunia menyaksikan kemunculan seorang gadis jelita dalam sejarah yang kemudiannya akan menjadi duri dalam daging kepada kejatuhan Dinasti Tang. Yang Guifei, adalah pemilik nama kepada seorang bidadari dunia yang sedang kita bicarakan. Bidadari yang pada perkiraan saya telah bikin seorang raja menjadi gundah gulana kerana cinta. Kejelitaanya dibandingkan sehingga mampu bikin seluruh bunga di sebuah taman menguncup malu.

Pada usia 17 tahun, Yang Guifei telah dinikahkan dengan anak kepada Maharaja Tang ketika itu, Maharaja Xuanzong. Namun, tidak sampai enam tahun perkahwinan putera Maharaja Xuanzong dengan Yang Guifei, kejelitaan yang dimiliki oleh Yang Guifei telah membuatkan hati lelaki Maharaja Xuanzong menjadi gundah-gulana ketika kunjungan Maharaja Xuanzong di sebuah istana yang diduduki oleh Yang Guifei di sebuah kaki gunung di China.

Maharaja mahu melupai si wanita yang sudah berpunya itu, namun dia tidak dapat menahan nafsu dan cintanya. Maka, dengan hati yang cekal tanpa mempedulikan mulut-mulut yang akan mengatanya, maka si Maharaja menyuruh puteranya menceraikan Yang Guifei. Mahu atau tidak, maka terpaksalah si anak mematuhi.

Namun, Maharaja Xuanzong tahu apa yang akan dilakukannya ialah sebuah larangan dalam masyarakatnya. Mahu mengalihkan perhatian, maka maharaja menyuruh Yang Guifei menjadi biarawati agama Tao sebelum akhirnya dia sendiri mengahwini Yang Guifei.

Yang Guifei selepas mengahwini Maharaja Xuanzong, telah memiliki segala-galanya. Dia telah dihadiahkan rambut emas, istana yang khas untuk dirinya, serta pelbagai gelaran yang menjadikan Yang Guifei sebagai isteri Maharaja Xuanzong yang paling disayangi oleh maharaja. Bahkan Maharaja pernah membuatkan sebuah lagu yang menyamakan Yang Guifei dengan sebiji permata yang berkilauan.

Baginda sering menyanyi atau memainkan alat muzik ketika Yang Guifei menari. Puisi yang ditulis tentang Yang Guifei juga sangat indah, hingga ke hari ini masih dibaca oleh kalangan rakyat. Menurut ceritanya, “meskipun dalam istana terhadap tiga ribu orang gadis yang cantik, kasih sayang baginda terhadap tiga ribu orang gadis ini dicurahkan kepada gundik ini seorang sahaja.”

Dengan menggunakan pengaruh baginda Maharaja kepada dirinya, maka sepupu Yang Guifei, iaitu Yang Guozhong telah dilantik menjadi Perdana Menteri untuk Dinasti Tang, manakala tiga kakak perempuannya pula diberi gelaran bangsawan. Disebabkan terlalu asyik dengan kecantikan Yang Guifei, baginda tidak lagi mempedulikan urusan negara. Maka kuasa pemerintahan telah dipegang oleh Yang Guozhong dan Li Linfu.

Kedua-dua pegawai ini yang menguasai istana pada saat si maharaja terlalu lupa perihal negara sehingga membawa kepada korupsi besar-besaran. Pemerintahan Dinasti Tang menjadi semakin teruk, hingga mengakibatkan krisis dalam negara.

Pada tahun 755 Masihi, An Lushan, seorang gabenor telah memberontak dengan alasan untuk membunuh Perdana Menteri Yang Guozhong sang koruptor Tang. Sebuah negara bernama Yan ditubuhkan oleh An Lushang, sebahagian daripada pemberontakkannya.

Maharaja Xuanzong terpaksa membawa Yang Guifei melarikan diri dari ibu negara. Ketika menuju ke arah Mawei (di provinsi Shaanxi), pasukan tentera pengawal baginda tidak mahu bergerak lagi. Jeneral pasukan tentera tersebut telah membunuh Perdana Menteri Yang Guozhong dan bapanya, dan dia menuntut supaya Yang Guifei dibunuh, barulah pasukannya bersedia untuk menjaga keselamatan baginda dan menghapuskan pemberontak.

Jeneral itu tahu bahawa yang menjadi duri dalam daging kepada kejatuhan Empayar Tang ketika itu ialah Yang Guifei. Kalau mereka mahu melihat Dinasti Tang terus bernyawa, maka gadis itu harus mati.

Mahu memastikan dinastinya dan empayar Tang terus hidup, maka Yang Guifei terpaksa dibunuh oleh maharaja, meski terdapat kisah lain mengatakan sebenarnya maharaja menghantar gadis jelita itu ke Jepun untuk hidup aman di sana tanpa gangguan pemberontak. Matinya Yang Guiefei ialah pada usia 37 tahun pada tahun 756 Masihi.

Rujukan:


Fenomena “Crown Shyness”

Kalau kita rasa, manusia atau haiwan sahaja yang perlukan ruang yang luas untuk hidup selesa, kita silap.. Ini kerana tumbuh-tumbuhan juga perlukan ruang untuk hidup dengan baik. Lebih-lebih lagi bagi pokok-pokok kanopi yang tinggi di hutan belantara.

Masih ingatkah anda semua tentang pelajaran dalam subjek sains?

Yang mengajar kita bahawa sangat penting untuk menjarakkan sedikit pokok yang sedang ditanam supaya tidak wujud persaingan bagi mendapatkan nutrien sesama mereka untuk pokok itu mampu membesar dengan baik dan sempurna?

Konsep yang sama dimainkan dalam fenomena ini.

Walaubagaimanapun, saintis belum lagi dapat memastikan sebab kukuh mengapa fenomena “crown shyness” ini terjadi.

Namun, dibawah saya jelaskan sedikit tentang fenomena ini beserta teori dan hipotesis dari saintis untuk kita amati bersama.

⭕Pertama sekali, apa itu “Crown Shyness”?

“Crown Shyness” merujuk kepada kawasan kosong seakan rekahan yang wujud diantara ‘mahkota’ sebuah pokok di kanopi hutan dengan mahkota pokok yang lain.

Rekahan atau kawasan seperti di dalam gambar yang telah disediakan.

Mengapa ia terjadi?

1. Geseran diantara daun-daun yang terletak di mahkota atau puncak pokok kanopi itu menyebabkan daun-daun gugur. Faktor angin memainkan peranan disini.

Bagaimanapun, pengkaji dari Malaysia iaitu Francis S.P Ng yang mengkaji perkara ini membuat kesimpulan bahawa geseran daun disebabkan oleh angin bukanlah faktor kepada fenomena “crown shyness” ini.

Kerana “crown shyness” kanopi pokok kapur yang beliau perhatikan, bukan terbentuk akibat pergolakan angin yang kuat.

2. Menurut teori yang diajukan oleh Francis Ng, fenomena ini disebabkan oleh daun-daun pucuk yang berada di puncak kanopi itu sangat sensitif kepada cahaya. Ia dapat mengesan “far-red radiation” atau bahasa mudahnya cahaya infra-merah yang dipantulkan oleh pucuk daun dari kanopi pokok berhampiran.

Justeru itu, pucuk daun dari kanopi pokok yang mengesan cahaya ini dari pokok berhampiran akan berhenti membesar supaya tidak berlaku persaingan dalam mendapatkan nutrien yakni cahaya matahari.

3. Terdapat teori yang meyakinkan berkenaan ‘mahkota’ pokok yang menjauhkan diri antara satu sama lain adalah untuk mengelak dari kemungkinan serangan serangga atau larva pemakan daun.

Jadi jika 1 pokok mempunyai larva pemakan daun, dengan wujudnya rekahan atau “crown shyness” itu tadi, ia tidak dapat menyerang pokok lain.

Selepas ni kalau pergi trekking atau hiking di hutan, jangan lupa pandang kanopi pokok dan ambil gambar.

Kredit:

‘Crown Shyness’ Creates Otherwordly Gaps In Forest Canopies. Retrieved from: https://curiosity.com/…/crown-shyness-creates-otherwordly-…/

Crown shyness: even trees need personal space. Retrieved from: https://cosmosmagazine.com/…/crown-shyness-even-trees-need-…

Crown Shyness: When Trees Don’t Like to Touch Each Other. Retrieved from: https://www.amusingplanet.com/…/crown-shyness-peculiar-natu…

10+ Amazing Examples Of “Crown Shyness”, A Phenomenon Where Trees Avoid Touching. Retrieved from: https://www.boredpanda.com/crown-shyness-trees-avoid-touc…/…


Mitsubishi: Kisah Samurai Menjadi Pencetus Automotif

Mitsubishi merupakan jenama automotif ketiga paling besar di Jepun selepas Toyota dan Honda. Boleh dikatakan jenama ini juga menjadi kegilaan di Malaysia terutamanya melibatkan model Lancer.

Malah, model keluaran Proton seperti Wira dan Inspira turut dimodifikasi untuk kelihatan seakan-akan Lancer. Persoalannya bagaimanakah syarikat ini boleh tertubuh? Mungkin ianya merupakan syarikat tertua yang berasal daripada zaman Keshogunan.

Semuanya bermula ketika zaman peralihan antara Keshogunan Tokugawa dan Maharaja Meiji apabila seorang samurai iaitu Yataro Iwasaki berpendapat sudah masanya produk dari Jepun perlu menembusi pasaran antarabangsa.

Bagi merealisasikan perkara itu, Yataro telah bekerja dengan sebuah syarikat perdagangan dan kumpulan samurai paling besar ketika itu iaitu Tosa Clan. Syarikat menjalankan aktiviti eksport komoditi seperti kapur barus, kapal perang dan senjata.

Peningkatan yang ditunjukkan oleh syarikat di bawah pimpinan Yataro telah membuatkan Tosa Clan perlu berpindah ke Osaka. Namun malang menimpa apabila Maharaja Meiji telah mengharamkan Tosa Clan.

Hal itu menyebabkan dua anggota kuat Tosa Clan menubuhkan Tsukumo Shokai sebagai sebuah syarikat perkapalan. Menjelang 1873, Yataro telah mengambilalih pengurusan Tsukumo Shokai lantas menjenamakan semula menjadi Mitsubishi Shokai.

Tahun berikutnya pula menyaksikan nama syarikat sekali lagi berubah kepada Mitsubishi Jokisen Kaisha.

Sebagai sebuah syarikat perkapalan, Mitsubishi telah bertanggungjawab membawa askar imperial Jepun ke Taiwan dan ke Satsuma untuk tumpaskan pemberontakan.

Ketika itu syarikat berjaya menjana keuntungan dengan banyak malah 73 peratus kapal wap Jepun adalah milik syarikat itu.

Bagi memastikan terus relevan, syarikat ini telah meneroka cabang perniagaan lain. Antaranya adalah perlombongan, perkhidmatan pos dan kewangan. Hal itu telah membuatkan Mitsubishi untung besar terutamanya dalam sektor perlombongan.

Keuntungan yang diperolehi itu telah digunakan oleh Mitsubishi untuk membeli fasiliti kapal daripada kerajaan Jepun. Tidak lama sepelas itu, syarikat tersebut berjaya menjadi syarikat perkapalan terkemuka dunia.

Syarikat ini mula menghasilkan kereta pada tahun 1917 dengan pelancaran Model A. Ianya merupakan kereta pertama buatan Jepun dengan tujuh tempat duduk.

Walau bagaimanapun pengeluara Model A terpaksa dihentikan ekoran harga yang agak mahal berbanding beberapa kereta daripada Eropah dan Amerika Utara. Model A hanya dikeluar sebanyak 22 unit sahaja sebelum dihentikan pengeluaran pada 1922.

Hasrat untuk membangunkan kereta tidak terhenti di situ sahaja apabila Mitsubishi Shipbuilding dan Mitsubishi Aircraft Co telah bergabung bagi membentuk Mitsubishi Heavy Industries.

Walaupun, syarikat ini sangat bertumpu kepada pembuatan pesawat, kapal dan jentera, mereka juga tidak lupa untuk membangunkan PX33 iaitu prototaip bagi kegunaan tentera.

Semasa tercetusnya Perang Dunia Kedua, syarikat ini terpaksa memfokuskan pengeluarkan kepada pesawat tentera seperti Mitsubishi A6M.

Selepas berakhir sahaja perang, Mitsubishi kembali kepada keadaan asal mereka dengan mula menghasilkan kenderaan. Syarikat itu mula mengeluarkan motorkar beroda tiga dan skuter yang dipanggil sebagai Silver Pigeon.

Walau bagaimanapun, Pihak Berikat telah memerintahkan agar Mitsubishi dipecahkan kepada beberapa cawangan bagi mengelakkan monopoli.

Mitsubishi telah dipecahkan kepada tiga cawangan iaitu East, West dan Central Japan Heavy-Industries. Apa-apapun tiga cawangan ini tetap menghasilkan kereta.

Pada tahun 1950, syarikat ini telah menghasilkan kereta baru iaitu model Mitsubishi 500 dan mendapat permintaan tinggi daripada pelanggan.

Ianya diikuti oleh model Minica Kei yang mampu bertahan sehingga tahun 2011 sebelum digantikan dengan model lain.

Dua tahun selepas itu, syarikat tersebut melancarkan model Mitsubishi Debonair yang juga merupakan kereta mewah untuk pasaran Jepun.

Bagi mengeksport kereta ke pasaran antarabangsa, Mitsubishi telah melakukan kerjasama dengan beberapa syarikat luar negara.

Dengan itu, Mitsubishi telah menjual 15 peratus sahamnya kepada syarikat Chrysler. Perjanjian tersebut membolehkan Chrysler menjual model Galant ke pasaran Amerika Syarikat tetapi dikenali sebagai Dodge Colt.

Namun berlaku sedikit pertelingkahan antara kedua-dua syarikat apabila Chrysler mendakwa Mitsubishi telah menguasai model antarabangsa syarikat itu.

Akhirnya Chrysler terpaksa menjual saham Mitsubishi kepada Australia lantas menubuhkan Mitsubishi Motors Australia Ltd.

Syarikat itu mula memasuki pasaran Amerikat Syarikat dengan menggunakan jenama Mitsubishi melalui model Tredia, Cordia dan Starion.

Hari ini Mitsubishi telah menjadi antara pencabar utama industri automotif dunia. Hal ini dapat dibuktikan apabila kenderaan ultiliti sukan (SUV) syarikat tersebut sangat laku keras di Britain.Malah, pakatan Mitsubishi bersama Renault dan Nissan telah memberikan banyak manfaat kepasa syarikat itu lantaran boleh berkongsi teknologi.

Jadi kepada pembaca semua, boleh ke perniagaan diubah kepada yang lebih menguntungkan?

Artikel juga boleh dibaca di portal ekonomi dan kewangan kami, The Outlook.


Kerajaan Kebajikan Muammar Gaddafi: Rakyat Tetap Membencimu!

Ya… di atas adalah gambar Muammar Gaddafi mengimamkan solat jemaah bersama rakyat jelatanya. Memang selalu juga Muammar Gaddafi menjadi Imam. Di kiri bawah, gambar ketika mana Muammar Gaddafi baru sahaja ditangkap oleh rakyatnya sendiri yang mengerumuni untuk menyeksa beliau. Di kanan bawah, gambar kegembiraan anak muda Libya meraikan kematian Muammar Gaddafi disisi mayatnya.Dilahirkan dari keluarga miskin dalam khemah di padang pasir luar kawasan bandar dalam kalangan suku nomad badwi yang tidak terkenal, Muammar Gaddafi membesar sebagai penternak kambing dan unta. Masyarakat sekeliling yang buta huruf dan tidak merekod sebarang maklumat, maka tahun kelahiran beliau tidak dapat dipastikan secara tepat.

Dibesarkan dalam hiruk-pikuk perang dunia kedua, Libya ketika itu dicengkam oleh kuasa Italy (sekutu Nazi). Bapanya telah dibunuh oleh tentera Italy. Setelah perang dunia tamat dengan kekalahan kuasa paksi (Jerman-Itali), maka pihak pemenang iaitu British dan Perancis berebut untuk memiliki wilayah Libya ini. Namun, PBB melarang hal tersebut sebaliknya memberikan kemerdekaan kepada Libya dibawah pentadbiran monarki mutlak yang perlu tunduk kepada telunjuk barat. Libya dipimpin oleh Raja Idris Qadasallahu Sirruhu iaitu seorang Ulama Sunni berketurunan Nabi Muhammad dari jalur Saiyidina Hassan.

Muammar Gaddafi dibesarkan dalam suasana keIslaman. Oleh kerana kesempitan hidup, Muammar Gaddafi hanya tidur di masjid semasa zaman persekolahan. Beliau sering dibuli kerana status latar belakangnya seorang Arab Badwi. Namun, beliau tetap berbangga dengan identiti asalnya itu dan mengajak rakan-rakan badwi lain agar usah berasa malu dengan status mereka. Ketika sekolah menengah, beliau menjadi seorang yang terkenal dan guru-gurunya ramai berasal dari Mesir. Ketika ini, beliau mendapat banyak maklumat tentang perubahan politik negara Arab.

Pelbagai isu di timur tengah diketahuinya. Perang Arab-Israel, Revolusi Mesir, Krisis Terusan Suez dan pembentukan Republik Arab Bersatu oleh Mesir dan Syria. Muammar Gaddafi amat mengidolakan Gemal Abdel Nasir pemimpin masyhur Dunia Arab dari Mesir itu. Walaupun Mesir Afrika secara geografi, tetapi mereka Arab secara budaya. Muammar Gaddafi terpengaruh dengan idea-idea Gemal Abdel Nasir yang anti penjajah barat, anti zionis, pro Nasionalis-Sosialis. Muammar Gaddafi juga belajar cara untuk melancarkan revolusi dan kudeta yang memerlukan tenaga rakyat dan tentera.

Oleh itu, beliau yang masih muda ini mula memimpin demontrasi serta menyebarkan poster-poster mengkritik pentadbiran monarki. Beliau banyak membaca sejarah Revolusi Perancis, teori-teori politik dari Michel Aflaq (Syria), Abraham Lincoln (US), Sun Yat-sen (China) dan Mustafa Kemal Ataturk (Turki). Beliau yang amat berminat dengan subjek sejarah melanjutkan pelajaran dalam bidang itu di universiti. Namun kemudiannya beliau tamatkan pengajian untuk menyertai dunia ketenteraan.

Ini kerana baginya melalui ketenteraanlah misi politiknya akan berjaya. Beliau bersama beberapa rakan setia mula mewujudkan “gerakan bawah tanah” berinspirasikan ideologi Gemal Abdel Nasir. Mereka pergi ke seluruh Libya untuk menyebarkan pemikiran ini. Muammar Gaddafi mengumpul pemuda cerdik-pandai seluruh Libya bagi membina rangkaian kerja. Walaupun pihak kerajaan menyedari gerak kerja mereka, namun kerajaan malas nak ambil port sebab bagi kerajaan, gerakan Muammar Gaddafi dan rakan-rakannya hanyalah ancaman kecil.

Suatu ketika, dengan kekalahan Mesir dalam perang 6 hari melawan Israel, pendokong nasionalis seluruh negara Arab makin membenci kerajaan-kerajaan yang tunduk dengan telunjuk barat kerana barat sememangnya pro-Israel. Oleh itu, telah wujud juga huru-hara di Libya bagi melawan kerajaan. Mereka nak adakan rampasan kuasa secara kudeta. Muammar Gaddafi menghidu peluang terbaik ini apabila Raja Libya sedang pergi berubat ke luar negara. Muammar Gaddafi dengan pantas menguasai beberapa tempat strategik seperti lapangan terbang, stesen radio, balai polis dan pejabat kerajaan.

Beliau dan rakan-rakannya melakukan hal ini serentak di kota-kota besar Libya. Mereka juga pergi menangkap putera mahkota Libya agar melepaskan jawatannya. Dengan serta merta, Muammar Gaddafi mengumumkan kejatuhan kerajaan Monarki dan mengangkat dirinya sebagai pemimpin baharu Libya melalui stesen radio. Revolusi tanpa penumpahan darah ini dikenali sebagai Revolusi Putih atau Revolusi 1 September.

Beliau dan rakan-rakannya mengisi jawatan-jawatan penting kerajaan. Mereka membuat pembaharuan dalam ekonomi dan sosial. Mereka menegakkan hukum syariah, memperkenalkan dasar pertanian yang mapan. Muammar Gaddafi juga mengurus telaga minyak Libya dengan baik sehingga membuahkan pertumbuhan ekonomi yang sejahtera. Arak dan kelab malam diharamkan. Pakaian tradisional Libya diutamakan.

Bahasa Arab menjadi bahasa utama komunikasi dan papan tanda di jalanan. Perempuan-perempuan Libya diberikan pendidikan yang sepatutnya. Kekayaan hasil petroleum digunakan untuk membina perumahan sebagai inisiatif utama kerajaan. Program Bantuan Kebajikan Rakyat seluruh Libya diperkenalkan. Pendidikan dan kesihatan rakyat dijaga dengan baik sekali. Sektor awam membuka peluang pekerjaan. Status Muammar Gaddafi sebagai seorang badwi dipuja-puja dan disebut sebagai pengganti “Umar Mukhtar” pada ketika itu.

Muammar Gaddafi lantang mengkritik Barat terutama Amerika yang sentiasa memenangkan Israel dalam konflik Palestin-Israel. Selain Gemal Abdel Nasir, Muammar Gaddafi turut meminati gaya Yaser Arafat pemimpin Fattah di Palestin. Namun, Muammar Gadaffi menganggap Yaser Arafat terlampau berlembut dalam menyelesaikan krisis di Palestin. Muammar Gaddafi berpandangan rakyat Palestin perlu lebih keras melawan Israel.

Oleh itu, Muammar Gaddafi membiayai gerakan bersenjata bagi melindungi kepentingan rakyat Palestin. Oleh itu, Muammar Gaddafi dilabel sebagai penternak teroris oleh Barat. Muammar Gaddafi enggan tunduk kepada mana-mana kuasa dunia sama ada Blok Amerika mahupun Blok Soviet Union. Beliau terkenal dengan teori politik ciptaan dirinya sendiri iaitu “Third International Theory”.

Bagi tujuan memperkuatkan kedudukan kerajaan Libya untuk menghadapi ancaman antarabangsa, Muammar Gaddafi memperkukuhkan ekonomi negara dengan memonopoli sumber petroleum. Hal ini menimbulkan kemarahan taikun-taikun (saudagar tempatan). Mereka merancang untuk gulingkan Muammar Gaddafi. Mereka menyerang bangunan tentera sehingga meragut nyawa orang awam. Namun rancangan mereka untuk gulingkan Muammar Gaddafi tidak berjaya dan terdedah. Mereka melarikan diri ke Mesir berlindung dengan Anwar Sadat.

Muammar Gaddafi membersihkan kerajaannya dengan menghapuskan para penentang. Oleh itu, beliau digelar diktator. Para pelajar universiti yang anti Muammar Gaddafi bergaduh dengan pelajar pro Muammar Gaddafi. Oleh itu, beliau memperkenalkan “PLKN versi Libya” untuk belia. Hal ini dibenci oleh para pelajar. Para agamawan Ikhwanul Muslimin mengecam Muammar Gaddafi sebagai Marxism dan Tidak Islamik, Tidak Sunnah.

Suara-suara kebencian terhadap Muammar Gaddafi semakin jelas kedengaran. Bahkan ada seorang ulama terkenal memfatwakan bahawa Muammar Gaddafi halal darahnya untuk dibunuh (malas nak cerita). Tindakan Muammar Gaddafi untuk mengurangkan tekanan ini menjadikan rakyat semakin marah! Kemarahan ini semakin memuncak apabila wujudnya ARAB SPRING. Ya… Arab Spring kesukaan anak muda. Puak-puak Islamis mula main peranan. Bahkan sehingga ke tahap gerakan militan.

Berkecamuklah Libya dengan perang saudara. Militan itu perang dengan militan ini. Teroris itu perang dengan teroris ini. Kacau-bilau, haru-biru, hagemaru. NATO pun mula masuk mainkan peranan. Pejuang demokrasi katanya… Desakan rakyat semakin kuat. NATO membantu gerakan militan ini bagi menjatuhkan kerajaan atas alasan suara rakyat. Muammar Gaddafi telah “terjepit gituh”. Beliau pergi berlindung menyelamatkan diri. Muammar Gaddafi bersetuju untuk meletakkan jawatan dan ingin berbincang perihal peralihan kuasa dengan aman. Namun anak muda yang tegar membangkang tetap tidak puas hati. Mereka pergi memburu Muammar Gaddafi.

Mereka menjumpai Muammar Gaddafi bersembunyi dalam paip saliran. Mereka segera menariknya keluar sambil menjerit “Muammar!, Muammar!”. Muammar Gaddafi ditembak di kaki dan belakang badan untuk melemahkannya. Seterusnya mereka membawa Muammar Gaddafi berarak menaiki kereta militan. Mereka berhuha-huha, beryale-yale gumbira. Mereka bertakbir, “AllahuAkbar!, AllahuAkbar!”.

Muammar Gaddafi cedera parah berlumuran darah. Beliau keseorang ketikamana para militan mengerumuninya. Mereka merakam aksi-aksi terakhir Muammar Gaddafi. Videonya boleh lihat di Youtube. Muammar Gaddafi merayu, “Jangan tembak saya… Allah larang perbuatan ini… Tidakkah kamu tahu beza perbuatan benar dan salah?”.

Namun, pemuda-pemuda itu tidak mengambil kisah. Mereka terus memukul, menyeksanya. Akhir sekali, “ddrrrrrr”… peluru dilepaskan ke kepala tanpa diketahui sapa yang lepaskannya hingga menyebabkan kematian Muammar Gaddafi. Kesan luka besar seperti torehan bayonet juga ada di bawah perut beliau. Mayatnya dipamerkan buat beberapa hari dihadapan orang awam.

Tamatlah riwayat Muammar Gaddafi. Namun, Libya masih belum bangkit. Para teroris dan militan masih mengucar kacirkan Libya. Masing-masing berebut kuasa. Kuasa Barat yang mengaku pejuang demokrasi pulang ke negara masing-masing. “Pemimpin Arab dah dijatuhkan oleh rakyatnya sendiri, jadi bukan salah kita…”

Rakyat Libya sedang merempat penuh kehinaan. Tiada lagi kesenangan seperti zaman Muammar Gaddafi. Dulu, Libya tiada hutang dengan Bank Dunia, percuma kos perubatan, pendidikan percuma, percuma elektrik, pinjaman tanpa faedah, subsidi untuk pengantin membeli rumah pertama, ibu mendapat duit apabila melahirkan bayi, kereta separuh harga dan lain-lain. Tapi rakyat tak mahu itu semua. Tak nak bersyukur. Walau apapun jasa kebaikan, Kalau dah benci tu, tetap benci. Kini tiada lagi. Amanlah dikau di sana wahai Libya. Syabas anak muda. Rakyat Memilih.


Kenapa Ada Orang Turki Sanjung Mustafa Kamal Ataturk?

Majoriti umat Islam kini terutamanya yang bukan rakyat Turki pasti akan membenci tokoh kontroversi bernama Mustafa Kamal Ataturk (MKA). Dia dikatakan sebagai punca terhapusnya Khilafah Turki Uthmaniyyah. Namun hakikatnya, hampir seluruh rakyat Turki dahulunya menganggap MKA sebagai hero bangsa. Kini, separuh rakyat Turki masih lagi mengagungkan Ideologi Kemalis terutama dalam kalangan tentera. Kalau tak percaya, pergilah tengok sendiri di Turki. Gambar-gambar MKA digantung disana-sini dan jangan cuba-cuba menghina MKA, nanti orang Turki belasah anda!

Sepertimana orang Malaysia menyayangi Tunku Abdul Rahman (TAR) sebagai Bapa Kemerdekaan Malaya, begitu juga anggapan rakyat Turki kepada Mustafa Kamal yang digelar AtaTürk (Bapa Turki) kerana memperjuangkan kemerdekaan Turki. Tulisan ini bukan mewakili pandangan peribadi penulis, tetapi ianya adalah penulisan yang mewakili pandangan rakyat Turki. Mari kita lihat rasional rakyat Turki dalam isu taboo ini.

1- HERO KEMERDEKAAN??TAR merupakan kerabat DiRaja Kedah yang keluar istana untuk aktif dalam politik. Beliau menggantikan Onn Jaafar seorang pemimpin Melayu yang mempunyai darah Turki Uthmaniyyah sebagai pemimpin UMNO. Dulu-dulu, banyak pihak politik Melayu berusaha melawan penjajah Jepun atau British seperti PKMM, Rejimen Melayu ke-10 PKM, KMM, MPAJA, PUTERA-AMCJA, Hizbul Muslimin dan UMNO. Ada yang lawan secara perang dan ada secara rundingan. Perjuangan sayap kiri kebanyakkannya diharamkan oleh British.

TAR adalah salah seorang pejuang Nasionalis sayap kanan. Setelah menjadi wakil kerajaan tempatan melalui Pilihanraya Persekutuan 1955, TAR memimpin kerajaannya untuk membuat Rundingan London pada 1956 bagi menuntut kemerdekaan dan seterusnya menggubal perlembagaan persekutuan melalui Suruhanjaya Reid sebulan kemudian. Kemerdekaan tercapai pada 1957, 2 tahun setelah kerajaan TAR dibentuk.

??MKA pula merupakan seorang Komander Perang dalam angkatan tentera Khilafah Turki Uthmaniyyah. Pada 1918, Turki Uthmaniyyah kalah dalam Perang Dunia Pertama. Tentera Bersekutu iaitu British, Perancis, Itali dan Rusia yang memenangi peperangan itu telah mencarik-carikkan wilayah Khilafah Turki Uthmaniyyah. Khalifah ketika itu tidak lagi menguasai empayar Islam sebaliknya hanya menjadi Sultan yang mampu berkuasa di sekitar Turki sahaja. Bahkan Tentera Bersekutu mencengkam hampir 70% wilayah Turki untuk dijajah pula.

Pada 1920, MKA membentuk kerajaan yang dikenali sebagai Majlis Kebangsaan Turki (MKT) di Ankara. MKA dilantik menjadi Perdana Menteri kerajaan MKT. Kesultanan Turki Uthmaniyyah ketika itu sangat lemah dan perlu tunduk kepada kuasa Barat. Oleh itu, wakil kerajaan Sultan Turki Uthmaniyyah di Istanbul menandatangani Perjanjian Sevres yang membolehkan kedaulatan Turki tergadai kerana menjadi negara taklukan barat.

MKA tak bersetuju dengan Perjanjian Sevres lalu memimpin sebuah revolusi politik dan ketenteraan yang dipanggil Gerakan Nasional Turki bagi menentang penjajahan Turki. Maka berlakulah Perang Kemerdekaan Turki antara Turki pimpinan MKA melawan gabungan Britain, Perancis, Itali, Yunani dan Armenia. Rakyat Turki amat takut ketika itu kerana perlu berhadapan dengan gabungan tentera barat yang baru saja memenangi Perang Dunia Pertama. Namun keajaiban berlaku apabila MKA berjaya menewaskan gabungan tentera barat itu pada 1922.

Setelah itu, MKT di Ankara memutuskan secara rasmi bahawa bentuk pemerintah baharu akan digunakan di Turki. MKA dipilih sebagai pemimpin Turki lalu dia memindahkan ibu negara Turki dari Istanbul ke Ankara. Pada 1923, Kerajaan Turki pimpinan MKA menghadiri Muktamar Luzan di Switzerland lalu tertubuhlah Republik Turki baharu dengan MKA menjadi Presidennya. Kemerdekaan Turki pada 1923 ini adalah 3 tahun setelah MKA membentuk kerajaannya.

Akhirnya, pada 3 Mac 1924, dengan rasminya Mustafa Kamal menghapuskan sistem Khalifah. Republik Turki berjaya membebaskan diri dari dijajah oleh Barat tidak seperti negara Islam lain yang dijajah oleh kuasa barat dan hanya mencapai kemerdekaan setelah tamatnya Perang Dunia Kedua. Sebab itu orang Turki menganggap MKA ini hero nasionalis yang bijak tidak seperti Raja-Raja Arab.

2- POLITIK PRO BARAT??Dasar luar Malaya ketika zaman pemerintahan TAR lebih bercorak Pro-Barat Anti-Komunis memandangkan negara baru sahaja merdeka dan pada waktu ini ancaman komunis masih kuat.

??Namun, pemerintahan MKA di Turki adalah lebih ekstrim pro baratnya berbanding Malaya. Kononnya, bagi menolak unsur Autokratik tertutup, MKA mengamalkan pemerintahan bercorak Demokrasi Liberal dengan nilai-nilai sekular yang lebih bebas dan sama rata buat rakyatnya. Hasilnya, kemelesetan ekonomi Turki mula mengukuh kembali.

3- BUDAYA HIDUP ALA BARAT??Suatu ketika dahulu di Malaya, budaya hidup ala Barat adalah perkara normal. Ustazah sekolah pun hanya memakai skarf dan skirt. Isu aurat hanya mula dititik beratkan ketika zaman al-Arqam yang disebut sebagai unsur “Talibanisasi” oleh masyarakat.

??Pada zaman MKA memerintah, Turki ketika itu mengalami Revolusi Fesyen bagi melambangkan masyarakat berketamadunan moden. Walaupun isteri dan ibu MKA sendiri bertudung, tetapi majoriti masyarakat Turki pada ketika itu tidak bertudung. Pemakaian skarf dalam urusan rasmi tidak dibenarkan. Ini adalah bagi meraikan hak kebebasan dan mengangkat darjat hak kewanitaan. Bahkan, Turki antara negara terawal di eropah yang membenarkan wanita untuk mengundi. Orang lelaki pula dilarang memakai penutup kepala berunsur keagamaan. Sebaliknya, mereka disarankan untuk memakai topi “koboi”.

4- PENGHAPUSAN TULISAN ARAB??Dahulu penulisan orang Melayu menggunakan bahasa Melayu Klasik manhaj Hamzah Fansuri sepertimana yang terkandung dalam kitab-kitab Turath Jawi. Kemudian, Bahasa Melayu Klasik ini dimodenkan dengan menggunakan tulisan Jawi moden. Seterusnya pada era TAR, tulisan Jawi dihapuskan sepenuhnya dalam urusan rasmi oleh seorang ahli politik dari Kedah iaitu Khir Johari pada tahun 1966.

??Di Turki, MKA juga menghapuskan penggunaan tulisan Arab dan menggantikan sistem huruf dan tulisan yang dicipta olehnya sendiri. Sebelum kedatangan Islam ke Turki dahulu, Turki merupakan sebahagian dari wilayah Yunani dan kemudiannya Rom Byzantine. Oleh itu, Sistem tulisan yang berteraskan tulisan Latin atau Rumi ini lebih sesuai digunakan untuk bunyi bahasa Turki berbanding penggunaan huruf Arab. Hasilnya, MKA berjaya mengurangkan kadar buta huruf di Turki.

Selain memperkenalkan tulisan Turki Moden, MKA juga memperkenalkan Bahasa Turki Moden bagi menggantikan bahasa Turki Klasik yang banyak dipengaruhi unsur Arab dan Parsi. Al-Quran serta Azan diterjemah dan dibaca dalam bahasa Turki Moden agar mudah difahami oleh rakyat. Namun, tindakan ini ditentang kuat oleh golongan konservatif terutama dari kalangan agamawan.

Sistem pengajian tradisi seperti Turath Islami dihapuskan dan digantikan dengan sistem pengajian Saintifik Kontemporari. Semua ini berlaku kerana rakyat Turki telah lama meninggalkan cara hidup Islam dan mengamalkan budaya hidup ala barat. Oleh itu, dasar-dasar kerajaan perlu diubah mengikut situasi semasa masyarakat agar mereka tidak keciciran dari mengejar arus pemodenan.

5- KAITAN FREEMASON??Menurut sesetengah dakwaan, seorang ahli politik dari Kedah iaitu Sanusi Junaid mendedahkan bahawa TAR merupakan ahli Freemason. Ketika itu popular dengan buku bertajuk “Apa Salahnya Masuk Freemason”.

??Manakala di Turki, amat masyhur bahawa MKA merupakan ahli Freemason dengan banyaknya bukti yang tersebar. Bahkan, MKA dikatakan seorang yang gemar minum arak dan berzina. Namun, fokus penulisan ini bukan nak cerita pasal Freemason, hanya sebagai sisipan sahaja. Orang kita kalau cerita pasal Freemason nanti akan jadi melalut ke arah lain.

Tulisan ini bukan nak menyamakan antara TAR dan MKA, tetapi nak menggambarkan bagaimana pandangan orang Turki terhadap MKA adalah sama seperti pandangan orang Malaysia terhadap TAR. MKA disini ialah Mustafa Kamal Ataturk


Ulasan Siaran Youtube Langfocus

Setelah berpenat-lelah dalam mengharungi kehidupan setiap hari, pasti
kita menginginkan waktu rehat walaupun sebentar. Antara pengisian ketika waktu
tersebut adalah melayari video. Terdapat pelbagai jenis platform dalam Jejaring
(Internet) yang menyediakan pelbagai isi video. Antara platform video yang
menjadi kegilaan ramai adalah Youtube. Pelbagai jenis video yang terdapat di
laman yang tercipta pada 14 Februari 2005. Pada hari ini, kita mampu melihat
kartun, ceramah agama, lagu dan sebagainya. Antara pemilik akaun yang terdapat
dalam Youtube adalah “Langfocus”.

“Langfocus” adalah sebuah pemilik
akaun yang secara umumnya mengisahkan tentang pelbagai bahasa di seluruh dunia.
Akaun tersebut dicipta oleh Paul, seorang lelaki berusia antara 30an hingga
40an yang berasal dari Kanada. Nama “Langfocus” dipercayai berasal daripada
perkataan “Language” dan “Focus” yang masing-masing bermaksud “Bahasa” dan “Tumpuan”.
Justeru, “Langfocus” mungkin secara harfiahnya bermaksud “Tumpuan Bahasa”.
Artikel ini membincangkan tentang penilaian penulis tentang akaun tersebut.

Antara kelebihan Langfocus adalah
daripada segi ketepatan maklumat. Kesemua maklumat yang berkaitan dengan bahasa
berkenaan dan perkembangannya telah beliau perolehi daripada sumber-sumber yang
diiktiraf. Sumber yang diiktiraf seperti jurnal, bahan bercetak dan sebagainya.
Beliau juga meminta penutur jati bahasa berkenaan untuk memeriksa rangka
kandungan videonya.

Kelemahan Langfocus adalah
daripada segi audio bahasa. Kebanyakan bahasa yang beliau muatnaik itu telah
menggunakan suara daripada penutur jati. Kejelasan audio berkenaan bergantung
kepada kualiti peranti. Kadangkala, kita akan lebih mendengar tiupan angin berbanding
suara. Kita juga tidak dapat mendengar audio dengan jelas kerana terlalu laju
ucapannya.

Selain itu, kelebihan Langfocus
adalah daripada segi penyampaian maklumat. Dengan video Langfocus, bukan sahaja
kita dapat mempelajari tatabahasa dan bunyi bahasa berkenaan tapi
perkembangannya dalam pelbagai sudut. Beliau ada menerangkan tentang
tahap-tahap pembentukkan bahasa serta sejarahnya secara ringkas. Dalam sejarah,
beliau juga ada menyebut tentang pertembungan dengan tamadun lain lalu saling
mempengaruhi dalam pembentukan bahasa.

Kelemahan Langfocus adalah
daripada segi isikandungan video. Banyak istilah yang baharu dan sukar difahami
oleh kebanyakan penonton khususnya yang bukan daripada latar belakang bidang
Linguistik. Antara istilah yang beliau sebut adalah “Creole”, “Pidgin”, “Coined”,
“Grammatical Case”, “Diglossia” dan sebagainya. Mereka perlu menyemak maksud
perkataan tersebut.

Di samping itu, kelebihan
Langfocus adalah daripada segi bahasa yang digunakannya. Bahasa ibundanya
adalah Bahasa Inggeris. Petuturan Bahasa Inggeris sangat jelas dan mudah
difahami oleh semua pihak yang mengetahui bahasa berkenaan. Video ini tidak
perlu menggunakan sarikata untuk memahami ucapannya, sekurang-kurangnya kepada
penulis.

Beliau kelihatannya sedaya-upaya untuk melontarkan
setiap bibit perkataan agar semua pihak dapat tangkap dengan cepat.

Kelemahan Langfocus adalah
daripada segi kesopanan bahasa yang digunakan. Terdapat beberapa video
terdahulu yang beliau muatnaik mengandungi perkataan yang tidak sesuai digunakan
untuk kanak-kanak. Perkataan tersebut mengenai carutan, istilah lucah dan
banyak lagi. Contoh perkataan yang dapat penulis tangkap adalah hell, shit, fuck, bitch dan
sebagainya. Walaupun perkataan tersebut telah ditapis, namun ramai dapat
tangkap perkataan berkenaan.

Akhir sekali, kelebihan Langfocus
adalah daripada segi jenis bahasa yang dimuatnaik. Beliau bukan sahaja
memuatnaik tentang bahasa yang terkenal, malah beliau juga pernah memuatnaik
bahasa yang tidak dikenali ramai. Bahasa Inggeris, Bahasa Perancis, Bahasa
Mandarin, Bahasa Jepun dan Bahasa Jerman adalah antara bahasa yang terkenal di
dunia. Bahasa Swahili, Bahasa Amharik, Bahasa Quechua, Bahasa Wolof dan Bahasa
Afrikaans adalahantara bahasa yang kurang terkenal. Malah beliau juga pernah
memuatnaik bahasa-bahasa kreol dan bahasa tiruan (Conlang) seperti Haitian
Creole, Tok Pisin, Toki Pona dan Esperanto. Dengan Langfocus, kita dapat
mengenali banyak bahasa di seluruh dunia.

Kelemahan Langfocus adalah
daripada segi ruangan komennya. Pencemaran di ruangan komen boleh dilihat di
Youtube, Facebook dan Instagram. Kadangkala ada yang meminta untuk memuatnaik
tentang bahasanya. Kadangkala kita akan jumpa ketegangan kaum dan politik dalam
komen berkenaan. Ketegangan tersebut boleh ditemui dalam video tentang bahasa
Kurdish, Slavik dan sebagainya. Ketegangan yang tidak terkawal menyebabkan tuan
punya akaun telah menyahdayakan ruangan itu.

Kesimpulannya, itu adalah penilaian penulis tentang Langfocus. Bagi
penulis, akaun tersebut sangat-sangat bermanfaat. Langfocus adalah akaun kedua
yang paling bermanfaat selepas akaun mengenai ceramah-ceramah agama. Jika Paul
dari Langfocus terbaca artikel ini, penulis memohon seribu kemaafan jika
isikandungan artikel ini menyakiti hatinya. Penulis merupakan peminat setia
beliau dan beliaulah menjadi pencetus kepada minat penulis untuk mendalami ilmu
tentang bahasa. Penulis berharap beliau tidak berputus asa untuk memuatnaik
video tentang bahasa di sebalik kekurangan yang ada.


Kenapa Kerajaan Banyak Bantu B40?

Liquidity Trap – bila duit ada banyak dipasaran tapi ianya tidak digunakan untuk berbelanja/melabur.

Untuk golongan peniaga yang complain kenapa diorang tak dapat apa buat masa ni, jawapan dia sebab Liquidity Trap.

Golongan B40 ni, golongan yang kecenderungan dia untuk berbelanja sangat tinggi. Yalah, duit sebelum ni selalu tak cukup, kalau dapat duit extra confirm digunakan semuanya untuk berbelanja.

Jadi ada liquidity dalam market.

Golongan peniaga ni, kecenderungan dia untuk berbelanja tidak begitu tinggi. Sebab diorang hidup cukup pakai dan makan. Tiada urgency untuk diorang gunakan sebarang cash handout untuk berbelanja. Jadi duit tidak berlegar dalam market dan terjadilah Liquidity Trap atau duit tu terperangkap .

Lagi satu kalau ada argument pasal kenapa tiada bantuan untuk pelaburan, sebenarnya memang ada. Kan ada bantuan credit untuk SME tu yuang disediakan oleh kerajaan?

Gunalah benda tu, takkan expect helicopter money untuk dijadikan modal?

Lagi satu liquidity untuk SME ni kalau diberi begitu sahaja, ada kemungkinan berlaku Liquidity Trap.

Kenapa?

Sebab peluang pelaburan dimasa sekarang hampir tiada, jadi kalau duit tu diberi ada kemungkinan duit tu dimasukkan dahulu dalam cash reserve untuk digunakan dikemudian hari bila keadaan kembali reda.

Tapi nak redakan keadaan ekonomi kena ada kecairan atau liquidity dalam pasaran dahulu.
Kalau SME simpan cash tu dalam cash reserve sementara menunggu keadaan reda, akan tercetus masalah berkaitan inflasi pula (inflation, disinflation, deflation dan stagflation).

Jadi atas alasan itulah, kerajaan bagi banyak bagi dekat B40 dulu, supaya kecairan tu sentiasa ada, bila keadaan reda barulah rasanya SME apa semua tu akan dapat.

Kita sekarang tengah hadap demand shock dan supply shock serentak. Govt nak selesaikan demand tu dulu.

Say’s law yang mengatakan supply akan create dia punya own demand ni dah lama Keynes buktikan salah. The truth is demand akan create dia punya own supply.

So selesaikan masalah demand, supply akan selesai dengan sendirinya.

Jadi M40, T20 dan para penguasaha SME, bersabar sekejap jer tau. Ada masalah lain pada ekonomi yang kerajaan kena selesaikan. Cara nak selesaikan adalah dengan memberikan B40 wang berbelanja.


Hari Ini Hari Rabu…

Dalam Bahasa Melayu nama hari-hari dalam seminggu diambil dari Bahasa Arab: Ahad dari ahad (أحد), Isnin dari ithnayn (اثنين), Selasa dari thalaatha (ثلاثاء), Jumaat dari jum’ah (جمعة). Tapi kenapa Rabu dipanggil rabu bukannya arba’a (أربعاء)?

Rabu (رابو) berasal dari dialek orang Yaman. Di Yaman ada Suq ar-Rabu iaitu pasar yang buka pada setiap hari Rabu.

Apa kena mengena Yaman dengan Melayu?

Orang Arab Hadrami dari Hadramaut, Yaman, terutamanya Ba’Alawi (Bani Alawi: golongan sayyid berketurunan Alawi bin Ubaidillah bin Ahmad al-Muhajir dari nasab Rasulullah SAW) adalah ejen pengislaman Nusantara (Alam Melayu).

Wali Songo adalah dari Ba’Alawi. Itu sebabnya kita bermazhab Syafi’i. Ba’Alawi bermazhab Syafi’i dan beritikad dengan akidah Asy’ariyah.

Selain Islam, Arab Hadrami juga memperkenalkan kepada masyarakat Melayu khazanah budaya Yaman seperti zapin. Dari abjad Jawi, amalan tahlil hingga ke takbir raya yang syahdu, semuanya mempunyai asal usul dari budaya Yaman.

Jadi, hanya orang yang jahil dengan sejarah bangsa akan keluarkan kenyataan seperti:

‘Orang Melayu je yang bertakbir berdayu-dayu, tak semangat macam orang Arab’
‘Orang Melayu je yang raya sakan macam ini, orang Arab raya sehari je’
‘Islam orang Melayu banyak sangat campur dengan adat’

Ke-Arab-an nenek moyang orang Melayu adalah ke-Arab-an para ulama dan awliya dari Yaman, memanglah nampak ‘tak macam Arab’ kalau nak dibandingkan dengan Arab Badwi Najdi yang mengawal Haramain sekarang.

Arab Badwi Najdi bukan piawaian ke-Arab-an mahupun ke-Islam-an sesuatu bangsa. FYI, nenek moyang anda mungkin lebih Islamik berbanding anda.

Tahu kenapa baju Melayu berbutang lima? Kenapa atap masjid style lama ada tiga tingkat?

Tahu tak perkataan bernas berasal dari istilah nas (نصّ), petua dari fatwa (فتوى), perlu dari fardu (فرض)? Orang dahulu tak percaya kata-kata seseorang sehingga orang itu cakap ber-nas (Al-Quran dan hadis-hadis).

Orang Melayu dahulu betul-betul menjadikan Islam sebagai al-Din (cara hidup). Dari bahasa, pakaian, makanan, seni bina hingga sastera semua dah sebati dengan Islam.

Orang yang jahil tentang sejarah dan warisan bangsa saja akan condemn budaya Melayu itu ini, terutamanya ‘born again Muslims’.

Fahami, hayati dan hargailah warisan Ahlus Sunnah Wal Jamaah beraliran Syafi’i-Asy’ari yang menjadikan Nusantara bumi yang rahmat dan berkah sejak 1400 tahun yang lalu lagi. Jangan asal Melayu je, condemn.


Bulan-Bulan Dalam Kalendar Purba Melayu Kedah Piama

Menurut Kamus Dewan Edisi Keempat, “Bulan” ditakrifkan sebagai “masa antara
mula nampak bulan sehingga hilang balik” manakala “Piama” bermaksud “Musim yang
baik untuk memulakan penanaman padi”. Pada suatu masa dahulu, Piama pernah
digunakan untuk menentukan musim yang sesuai untuk memulakan kerja-kerja menanam
padi di Kedah dan jajahan takluknya. Artikel ini membincangkan tentang bulan-bulan
dalam Piama.

Bulan pertama Piama dimulakan dengan Kaus. Menurut Kamus Dewan Edisi Keempat, “Kaus” ditakrifkan sebagai “busur panah”. Bulan ini berlangsung pada 23 November sehingga 22 Disember. Pada masa itu, pokok gelenggang besar berbunga sebagai tanda berakhirnya piama bendang. Untuk pengetahuan semua, gelenggang adalah sejenis tumbuhan yang daunnya digunakan untuk dibuat ubat kurap, kayap dan sebagainya. Nama saintifik tumbuhan tersebut adalah Cassia alata.

Jadyi adalah bulan kedua dalam Piama. Bulan ini berlangsung pada 23 Disember sehingga 21 Januari. Pada akhir bulan ini, banjir akan surut dan ikan akan masuk ke bendang dan pada masa yang sama tuntung mudik ke hulu untuk bertelur. Untuk pengetahuan semua, tuntung adalah sejenis labi-labi air tawar yang telurnya boleh dimakan. Nama saintifik haiwan tersebut adalah Batagur basta.

Delu adalah bulan ketiga dalam Piama. Perkataan “Delu” dipercayai berasal daripada perkataan “telu” yang bermaksud “tiga”. Bulan ini berlangsung pada 22 Januari sehingga 20 Februari. Ketika ini bunga macang akan kembang, angin timur mula bertiup dan padi pertengahan sudah boleh diketam.

Untuk pengetahuan semua, macang ataupun bacang merupakan nama sejenis tumbuhan yang bernama saintifik Mangifera foetida. “Ketam” di sini bukanlah bermaksud nama sejenis hidupan laut tetapi perbuatan menuai dan memotong padi dengan menggunakan ani-ani (pisau pemotong padi).

Hut adalah bulan keempat dalam Piama. Bulan ini berlangsung pada 21 Februari sehingga 21 Mac. Ketika ini, bunga durian akan berkembangan dan angin timur semakin keras bertiup.

Hamal adalah bulan kelima dalam Piama. Bulan ini berlangsung pada 22 Mac sehingga 21 April. Pada 15 hari bulan (5 April?), bayang-bayang sendiri tidak dapat dilihat ketika berdiri dalam panas terik pada waktu rembang. Menurut Kamus Dewan Edisi Keempat, “rembang” ditakrifkan sebagai “titik di langit yang betul-betul di atas kepala kita”. Pada zaman kini, kita lebih mengenali “Zenith” berbanding “Rembang”.

Thaur adalah bulan keenam dalam Piama. Bulan ini berlangsung pada 22 April sehingga 22 Mei. Ketika ini akan turunlah hujan kelopak keranji. Pesawah akan mula turun ke bendang untuk menakung air dan membaja tanah. Untuk pengetahuan semua, “keranji” adalah sejenis tumbuh-tumbuhan yang bernama saintifik Cynoptera polyandra.

Jauza adalah bulan ketujuh dalam Piama. Bulan ini berlangsung pada 23 Mei sehingga 22 Jun. Ketika ini, tapak semaian padi akan mula disediakan dan benih padi ringan akan mula ditabur.

Saratan adalah bulan kelapan dalam Piama. Bulan ini berlangsung pada 23 Jun sehingga 23 Julai. Pada ketika ini boleh dilihat bintang-bintang pada waktu Subuh. Benih padi pertengahan atau padi berat paling sesuai untuk ditabur.

Asad adalah bulan kesembilan dalam Piama. Menurut Kamus Dewan Edisi Keempat, “Asad” ditakrifkan sebagai “harimau” ataupun “Singa”. Bulan ini berlangsung pada 24 Julai sehingga 23 Ogos. Penanaman padi pertengahan dan padi berat sesuai dimulakan.

Sumbulah adalah bulan kesepuluh dalam Piama. Bulan ini berlangsung pada 24 Ogos sehingga 23 September. Pada ketika ini, sekali lagi bayang-bayang sendiri tidak dapat dilihat ketika berdiri dalam panas terik pada waktu rembang.

Mizan adalah bulan kesebelas dalam Piama. Menurut Kamus
Dewan Edisi Keempat, “Mizan” adalah bermaksud “neraca” ataupun “Libra”. Bulan
ini berlangsung pada 24 September sehingga 23 Oktober.  Ketika ini burung balai akan berbunyi sebagai
tanda masih dalam piama barat. Untuk pengetahuan semua, “Burung Balai” adalah
sejenis burung yang bernama saintifik, Lanius
Tigrinus.

Akrab adalah bulan terakhir dalam Piama. Menurut Kamus
Dewan Edisi Keempat, “Akrab” adalah bermaksud “Kala Jengking”. Bulan ini
berlangsung pada 24 Oktober sehingga 22 November. Ketika ini burung ruak-ruak
galak berbunyi sebagai tanda sudah berakhirnya piama bendang. Untuk pengetahuan
semua, “Ruak-ruak” adalah sejenis burung yang hidup di tepi-tepi paya, alur dan
yang seangkatan dengannya. Dalam nama saintifik, burung Ruak-ruak dikenali
sebagai Amaurornis phoenicurus.

Kesimpulannya, itu adalah serba sedikit tentang Piama.
Pada pendapat penulis, sebelum Kalender Masihi dan Takwim Hijrah digunakan
secara meluas di Jajahan Kedah; mereka telah memerhatikan gerak-geri alam
sekeliling sepanjang masa. Jika didapati mempunyai corak tertentu pada
gerak-geri berkenaan, mereka akan menjadikannya sebagai daftar hari bulan.
Artikel ini dikarang pada tarikh 27hb Oktober yang bersamaan dengan 4hb Akrab
dalam Piama.


Immortal – Tentera Elit Empayar Parsi Achaemenid

Semasa era kerajaan Achaemenid, wujud satu pasukan tentera elit yang membantu aktiviti perluasan kuasa kerajaan berkenaan. Tentera yang dipanggil Immortal oleh Herodotus ini merupakan tentera infantri berperisai yang amat digeruni oleh musuh-musuh Achaemenid termasuk pihak Yunani.

Jadi, mengapa tentera elit ini digelar Immortal? Apabila salah seorang daripada 10,000 anggota tenteranya terbunuh atau cedera, anggota ini akan digantikan dengan anggota yang lain. Ini membantu unit elit itu kekal tersusun dan konsisten dari segi bilangan mereka.

Dari satu segi, ini menjelaskan mengapa unit elit Achaemenid ini digelar Immortal. Ini kerana dengan menggantikan anggota mereka yang cedera atau mati dengan anggota tentera lain, ini menjadikan mereka seolah-olah kebal dan abadi. Bagi mana-mana tentera yang melihatnya, ia boleh saja merosakkan moral dan mendorong mereka lebih cepat putus asa.

Unit elit Immortal dikatakan dibentuk semasa era pemerintahan Cyrus Agung (Cyrus the Great). Unit Immortal berperanan bukan saja sebagai unit pengawal baginda tetapi sebagai kelompok tentera yang bertanggungjawab melancarkan serangan mengejut terhadap pihak lawan.

Sejarawan dan pemimpin tentera Yunani terkenal Xenophon merekodkan ahli Immortal dipilih dalam kalangan pahlawan terbaik yang dimiliki Empayar Achaemenid.

Jika dilihat kepada rejim latihan tentera Parsi, tidak hairanlah mengapa Immortal tidak pernah berdepan masalah kekurangan anggota. Seawal usia lima tahun, kanak-kanak Parsi dilatih menggunakan busur dan anak panah, melontar lembing dan menunggang kuda.

Kanak-kanak lelaki turut dilatih untuk memburu binatang dan perlu melalui pelbagai ujian termasuk kemampuan menahan sejuk, panas dan hujan. Apabila mereka mencecah usia 20 tahun, mereka akan dipanggil berkhidmat untuk pasukan tentera.

Unit Immortal turut dilengkapi dengan pelbagai peralatan dan senjata canggih pada ketika itu. Ini termasuk pedang atau pisau besar, lembing pendek, perisai yang disadur dengan emas, busur dan anak panah. Walaupun perisai mereka tidaklah sehebat pihak Yunani, melihat kelibat Immortal di medan perang pasti menggentarkan pihak musuh.

Unit Immortal turut dikenali kerana memakai topi khas yang dikenali sebagai tiara Parsi. Ia digambarkan sebagai kain atau topi bulu biri-biri yang melindungi pemakainya daripada habuk dan kotoran.

Immortal dianggap komponen penting dalam banyak aktiviti perluasan kuasa Achaemenid. Mereka membantu Cyrus menakluk Babylon pada 539 SM, Mesir pada 525 SM (era Cambyses II) dan serangan ke atas barat Punjab, Sindh dan Scythia sekitar 520 hingga 513 SM (era Darius I).

Malah, unit ini juga turut terlibat dalam Pertempuran Thermopylae pada 480 SM. Dalam pertempuran tersebut, pihak Yunani menghalang pergerakan pihak Parsi dengan menutup satu laluan sempit. Ini memaksa mereka mengambil laluan alternatif tetapi masih dapat menyerang pihak musuh dari sebelah belakang.

Bagaimanapun, tidak banyak maklumat yang diketahui tentang mereka hari ini. Jika ada sekalipun, ia berdasarkan catatan Herodotus.

Semasa era Iskandar Agung (Alexander the Great), terdapat satu unit khas yang dipanggil Si Pembawa Epal (The Apple Bearers). Mereka diberi gelaran sedemikian kerana mempunyai pemberat berbentuk epal pada lembing mereka. Tidak mustahil Si Pembawa Epal sebenarnya merujuk kepada Immortal.

Walaupun maklumat tentang mereka masih lagi belum diketahui, mereka masih dianggap simbol kekuatan sesebuah pasukan tentera pada era antikuiti. Mereka turut muncul dalam budaya pop termasuk filem 300 arahan Zack Snyder.

RUJUKAN

Reese, M.R. (2022, 14 Mac).The Immortals: Elite and Formidable Army of the Persian Empire. Ancient-Origins.


Pulau Easter: Pulau Asal-Usul Patung Batu Gergasi Misteri

Terletak 3,500 km di barat pesisir pantai Chile, Pulau Easter atau nama Polynesianya, Rapa Nui menyimpan pelbagai rahsia dan sejarah aneh dan pelik. Siapa sangka pulau yang terletak di atas Plat Nazca itu rupanya menyimpan kisah kultus-kultus dan amalan kani_balisme membabitkan budaya-budaya yang berbeza.

Walaupun ramai cendekiawan berselisih pandangan tentang tahun bila manusia muncul di pulau itu, naratif yang diterima ramai ialah peneroka-peneroka Polynesia tiba di Easter antara 300 hingga 1200 Masihi. Peneroka-peneroka ini mendarat di situ selepas mengembara dari Kepulauan Marquesas atau Kepulauan Gambier. Naratif ini dipilih atas alasan keturunan dan tempoh yang digunakan untuk mendirikan infrastruktur seperti kuil, jalan dan patung-patung Moai yang besar.

Mengikut teori sesetengah pakar termasuk golongan orientalis, pembinaan struktur-struktur megalitik ini mengakibatkan hampir semua sumber alam semulajadi pulau tersebut habis. Dan tidak lama selepas ketibaan peneroka-peneroka Eropah pada abad ke-18, per_ang saudara tercetus antara penduduk tempatan yang membawa kepada kekac_auan (termasuk meruntuhkan patung-patung Moai) dan kebul_uran.

Namun begitu, yang peliknya ialah cerita sebegini sama sekali berbeza dengan cerita tradisi tempatan dan artifak-artifak yang dijumpai pengkaji arkeologi. Yang pasti pada abad ke-19, ramai penduduk Pulau Easter dicu_lik oleh peneroka-peneroka Eropah untuk dijadikan buruh paksa di Peru. Mereka dipaksa bekerja di ladang-ladang komoditi seperti tebu dan getah.

Jika tidak dicu_lik, mereka berdepan satu lagi musibah yang dipanggil cacar. Penyakit ini menular dalam kalangan penduduk menerusi jangkitan yang dibawa peneroka-peneroka Eropah dan sebahagian kecil penduduk Easter yang kembali ke situ selepas melarikan diri dari Peru. Semasa tempoh inilah, populasi pulau itu merosot sebanyak 94% daripada beberapa ribu kepada beberapa ratus orang.

Kisah pulau ini mula direkodkan menerusi catatan penjelajah Belanda, Jacob Roggeveen pada 5 April 1722 atau Hari Easter pada tahun tersebut. Dalam catatannya, beliau menggambarkan penduduknya sebagai berkulit cerah, tinggi dan besar bak gergasi, telinga yang panjang, berambut merah, badan dilitupi tatu dan cat badan serta dikatakan menyembah patung-patung besar yang wujud di pulau berkenaan. Roggeveen menambah sesiapa yang membaca catatannya itu pasti tidak percaya atau menyangka dirinya sudah gila.

Dalam catatan yang sama, individu yang mempunyai telinga panjang terlibat sepenuhnya dalam aktiviti penyembahan patung-patung Moai. Mereka akan menyalakan api di hadapan patung ini, bertinggung dan secara bergilir menaikkan dan menurunkan tangan mereka sebagai tanda penyembahan. Roggeveen menambah, hanya mereka saja yang terlibat dalam upacara ini.

Sementara mubaligh Eugene Eyraud yang tiba di pulau itu pada 1864 mendapati penduduk Easter tidak bergantung kepada hasil laut seperti populasi pulau-pulau yang lain. Sebaliknya, mereka dilihat cekap menjalankan aktiviti pertanian. Eyraud turut mendapati pemerintah tempatan yang memerintah mereka mempunyai ciri genetik yang unik dan hampir sama dengan ciri fizikal orang Eropah.

Apabila beliau kembali ke Eropah, Eyraud membawa bersama beberapa artifak Pulau Easter termasuk tablet Rongorongo dan beberapa patung kayu yang dikenali sebagai moai kavakava. Moai kavakava memaparkan imej lelaki bermuka lonjong, tulang pipi yang tinggi, mata besar, berdagu panjang, telinga panjang dan mempunyai bonjolan pada bahagian tulang belakang.

Walaupun ada usaha pihak tertentu untuk menggambarkan Pulau Easter bebas daripada aktiviti kani_balisme, hakikatnya ia wujud. Dakwaan ini turut disokong dengan penemuan pelbagai artifak dan serpihan tulang manusia serta tradisi lisan penduduk tempatan.

Pada tahun 1994, ahli arkeologi Norway Arne Skjolsvold menjalankan proses ekskavasi di Kuil Ahu Nau Nau di Anakena, Pulau Easter. Dalam salah satu parit yang digali, mereka menemui tulang yang hangus terba_kar bersama tulang-tulang haiwan mangsa di situ. Skjolsvold menyimpulkan aktiviti kani_balisme ada kaitan dengan aktiviti keagamaan yang dijalankan di kuil berkenaan.

Pada 2001 pula, pasukan penyelidik diketuai Dr Caroline Polet dari Institut Sains Semulajadi Diraja Belgium menemui rangka seorang kanak-kanak di kuil Ahu O Rongo. Hasil pemeriksaan mendapati terdapat kesan pot_ongan pada ulna rangka sekaligus menunjukkan ma_yat telah dipot_ong sebelum diba_kar dan ditanam.

Dari segi keagamaan, penduduk Pulau Easter menyembah dewa Makemake dengan gambarannya banyak ditemui pada hieroglif-hieroglif di ruangan-ruangan bawah tanah pulau tersebut. Makemake digambarkan mempunyai kepala bulat, mata besar dan ciri-ciri bak burung. Ada berpandangan Makemake langsung tiada kaitan dengan sistem kepercayaan orang Polynesia tetapi ada juga percaya ia sebenarnya gambaran seorang lagi dewa mereka iaitu Tane.

Persamaan mereka dapat dilihat dengan mudah memandangkan kedua-duanya merupakan pencipta dunia dan mempunyai hubungan rapat dengan kesuburan, tumbuhan dan pertanian. Tetapi tidak ramai tahu dari segi mitologi alam barzakh dan amalan pengor_banan manusia/kanak-kanak, elemen dalam mitologi Tane wujud dalam mitologi agama-agama purba dari Rom-Yunani hinggalah Mesir Purba.

Misalnya, mitologi pemisahan ibu bapanya iaitu Bonda Bumi dan Ayahanda Langit serta pemergiannya ke alam barzakh. Kisah sebegini dapat dilihat dalam dewa Rom-Yunani Saturn. Saturn merupakan pemerintah alam barzakh Rom-Yunani dan bertanggungjawab memotong alat sulit ayahandanya, Uranus (Ayahanda Langit versi Rom-Yunani) serta menakluk Gaia (Bonda Bumi versi Rom-Yunani).

Terdapat banyak lagi kisah dan mitologi yang berkongsi ciri yang hampir sama seperti makhluk Tengu di Jepun, gergasi Malta atau figura Redhorn dalam kepercayaan orang asli Amerika. Tetapi kaitan yang paling kuat ialah cerita tradisi pra-Colombia di Peru membabitkan bangsa pahlawan gergasi yang dipanggil Virarocha. Sekali pandang, kisah Virarocha hampir sama dengan kisah masyarakat di Pulau Easter.

RUJUKAN:

Carpenter, M.A. (2021). Hidden Rapa Nui: Easter Island’s Cults, Cannibals, and Cultural Connections. Ancient-Origins.


Botol Bayi Zaman Prasejarah

Walau memiliki
warna kulit, latar belakang bangsa ataupun anutan kepercayaan yang
berbeza-beza, setiap manusia menjalani proses penumbesaran yang sama. Baik yang
kaya mahupun miskin, baik yang terkenal hormat mahupun hina; setiap seorang
daripada kita mempunyai satu latar belakang yang sama – iaitu kita pernah
menjadi seorang bayi kecil yang lemah dan dilindungi sepenuhnya oleh kedua
orang tua yang bergelar ibu dan bapa.

Ketika berada
pada peringkat umur sedemikian, tidak seperti manusia dewasa, bayi bergantung
kepada susu badan. Setelah beberapa tempoh, bayi mula dilepaskan daripada
menyusu badan dan mula dibiasakan dengan susu formula. Namun, itu apa yang
berlaku di zaman moden ini. Bagaimana pula dengan penyusuan bayi di zaman
purba? Adakah sama seperti kita yang memiliki lambakan pilihan susu formula,
atau mereka bergantung sepenuhnya kepada susu badan sehingga bayi itu mencecah
usia kanak-kanak, sekitar empat hingga enam tahun?

Sebuah laporan
kajian yang disiarkan di Nature  pada 25 September yang lalu menghadirkan satu
jawapan konkrit bagi persoalan tersebut. Kajian yang diketuai oleh Dr. Julie
Dunne ini melibatkan penyelidikan ke atas tiga buah bekas tanah liat yang
ditemui di kubur kanak-kanak yang berusia dari beberapa bulan hingga 6 tahun di
Bavaria, Jerman.  Dua daripadanya
dipercayai berasal dari awal Zaman Besi sekitar 800-450 Sebelum Masehi
sementara bakinya pula diyakini sebagai artifak Zaman Gangsa yang bertarikh
antara 1200-8000SM.

Dr. Julie Dunne
dari Universiti Bristol memaklumkan kepada The Independent bahawa
botol-botol tersebut diperbuat daripada tanah liat dan bersaiz cukup kecil
sehingga sesuai untuk dipegang oleh tangan kecil kanak-kanak. Selain memiliki
muncung berlubang kecil yang membolehkan bayi menyedut susu daripadanya, botol
ini juga mempunyai bentuk yang mirip seperti haiwan mitos atau haiwan sakti. Hal
ini mencerminkan kekreatifan si pembuat botol berkenaan di samping menghadirkan
elemen humor kepada bayi semasa mereka menggunakan botol tersebut.

Mengulas tentang
bentuk botol yang agak menarik itu, Dr. Julie Dunne berkata, “Jika anda lihat
betapa comel dan lucunya botol ini, anda mungkin dapat membayangkan bagaimana
ketika si ibu memberikan botol tersebut kepada bayinya, bayi itu akan terketawa
gembira melihat kecomelan botol berkenaan. Hal ini benar-benar menggambarkan
kepada kita betapa ibu bapa di zaman prasejarah begitu menumpahkan kasih sayang
dan perhatian kepada anak-anak mereka.”

Tidak cukup
dengan komennya sebegitu, pasukan penyelidiknya juga sempat menghasilkan sebuah
replika dan memberikannya kepada bayi salah seorang rakan mereka yang berusia
setahun. Si ibu melaporkan bagaimana gembiranya bayinya ketika meminum jus epal
dengan menggunakan botol berkenaan.

Di samping itu,
pasukan penyelidik ini turut menjalankan kajian bagi mengenali dengan lebih
lanjut kandungan yang ada di dalam botol atau bekas minuman bayi berkenaan.
Justeru, mereka menjalankan analisis kimia ke atas sisa lemak yang masih
terdapat pada artifak tersebut. Hasilnya, mereka mendapati dua daripada bekas
berkenaan digunakan untuk memuatkan susu daripada haiwan seperti lembu, kambing
ataupun biri-biri manakala sebuah lagi pula memuatkan susu manusia ataupun
khinzir. Walau bagaimanapun, mereka tidak dapat mengesahkan sama ada terdapat
bijirin seperti barli turut dicampurkan ke dalam susu itu ataupun tidak.

Apapun, ini
merupakan kali pertama dalam sejarah di mana saintis dan arkeologis berupaya
menghadirkan satu bukti kukuh yang menunjukkan bahawa ibu-ibu di zaman
prasejarah memberikan susu haiwan kepada bayi mereka ketika tempoh menghentikan
si bayi daripada susu badan. Dengan pembuktian ini, ilmuwan berupaya memperoleh
pengetahuan yang lebih mendalam tentang budaya penyusuan bayi di zaman
prasejarah. Ibarat bermain susun-suai gambar (puzzle), pemahaman ini
bagaikan salah satu kepingan puzzle yang menyempurnakan lagi kefahaman
ilmuwan tentang struktur kehidupan manusia prasejarah.

Menjelaskan
tentang perolehan ini, Dr Julie Dunne berkata, “Manusia mula menjadi petani dan
menanam bijirin. Sebaik sahaja mereka mengamalkan gaya hidup menetap dan
memperoleh bekalan makanan yang ampuh untuk diberikan kepada bayi, mereka pun
berupaya untuk melahirkan lebih ramai bayi dengan lebih kerap. Tahap kesuburan
meningkat yang kemudiannya membawa kepada meningkatnya kadar kelahiran bayi. Mutakhirnya,
populasi manusia pun mengalami peningkatan yang besar.”

Sebelum ini,
arkeologis pernah menemukan ratusan bekas minuman yang berbentuk serupa di
tapak-tapak penempatan prasejarah di seluruh Eropah yang berusia sehingga 7000
tahun (antara 5500-4800SM), juga dipercayai sebagai botol bayi. Pun begitu, bekas-bekas
minuman ini masih lagi belum menjalani proses penyelidikan bagi mengesahkan
kegunaannya sebagaimana tiga buah botol tanah liat dari Bavaria ini.

Apapun, di
samping menjelaskan peningkatan kadar kelahiran prasejarah serta budaya
penyusuan bayi dalam komuniti manusia di zaman tersebut, penemuan-penemuan
sebegini turut memberikan maklumat tambahan tentang sejarah penggunaan susu
haiwan sebagai minuman manusia, yang dipercayai menjangkau sehingga 6000 hingga
9000 tahun lamanya.

RUJUKAN

Ed Whelan. (26
September 2019). Proof Infants Sipped Animal Milk From Prehistoric Baby
Bottles. Ancient Origins
https://www.ancient-origins.net/news-history-archaeology/baby-bottles-0012631

Phoebe Weston.
(26 September 2019). Scientists Discover 3000-Year-Old baby bottle. The
Independent.
https://www.independent.co.uk/news/science/prehistoric-mothers-baby-bottle-animal-milk-a9120111.html

Lizzie Wade. (25
September 2019). These mysterious vessels are among the oldest baby bottles.
Science Mag.
https://www.sciencemag.org/news/2019/09/these-mysterious-vessels-are-among-world-s-oldest-baby-bottles

Clare Wilson.
(25 September 2019). Prehistoric baby bottles found in Bronze and Iron Age
sites in Germany. NewScientists.
https://www.newscientist.com/article/mg24332494-300-prehistoric-baby-bottles-found-in-bronze-and-iron-age-sites-in-germany/

Megan Gannon.
(25 September 2019). What was in prehistoric baby bottles? Now we know.
National Geographic.
https://www.nationalgeographic.com/culture/2019/09/what-in-prehistoric-baby-bottles-now-know-animal-milk/


Kopi Dan Ulama Sufi Serta Empayar Uthmaniyah

Hari ni saya mahu berkongsi tentang keakraban ulama’ sufi dengan kopi. Seperti yang kita ketahui, minimuman kopi berasal dari negara Islam iaitu habsyah (Ethopia) dan dipopularkan di Yaman & Damsyik sebelum dibawa ke Eropah & America.

Sebab itu, biji kopi Habsyah & Yaman (mocha) adalah antara terbaik di dunia. Kopi mocha tu bukan kopi yang dicampur coklat. Tetapi nama sebuah pekan di Yaman Sultan Selim I sendiri membawa kopi ke Istanbul pada tahun 922 H,dan minuman kopi mulai marak dinikmati di sana tahun 960H.

Ulama sufi juga melihat kopi sebagai saranan untuk mendekatkan diri kepada Yang Maha Esa. Ini kerena minum kopi boleh memberi kesegaran & kerajinan. Dengan kopi, kerja kebaikan akan terasa lebih mudah & indah, samada kebaikan dunia atau akhirat. Kopi menjadi teman dalam amalan.

Ulama’ dan khalifah gemar menghirup bercangkir kopi untuk beribadah malam, menimba ilmu dan bermusyawarah. Kehadiran kopi dalam majlis-majlis Khalifah Uthmaniyyah adalah suatu pemandangan yang tidak asing. Kopi memainkan peranan penting dalam diskusi ummah.

Kopi bukan hanya dinikmati oleh ahli ibadah, malah oleh para sarjana & pemikir ulung dunia. Al Qasimi berkata mengenai kopi:

”Ia minuman para penulis, para guru, para penela’ah kitab, para pengajar ilmu-ilmu sastra dan ilmu-ilmu profesi serta para penyair…”

Kerana bagi para sarjana & ahli ibadah kopi membantu mereka dalam kebaikan, mereka mendirikan banyak kedai kopi sendiri. Kedai kopi akan jadi tempat berkumpul sarjana, ahli ibadah & pendakwah. Apabila azan berkumandang, mereka akan solat berjemaah Bersama.

Mashaallah indahnya.

Al Muhibbi berkata mengenai Syeikh Al Yatim:

”Di awal mulanya ia mencari nafkah sebagai penjual kopi dengan suwiqah (roti gandum) yang dibakar, dan kedai kopinya merupakan tempat berkumpulnya orang-orang shalih…”

Jelas disini, dalam budaya kita, kopi bukan sekadar minuman komoditi. Bahkan ia adalah penyeri hidup bagi mereka yang cintakan ilahi. Kopi bukan hanya pada gaya, tetapi saranan untuk kemajuan diri, bangsa dan agama.

Kopi dari hati, buat jiwa yang ingin Kembali.

Artikel dinaikkan di portal The Patriots atas izin penulis asalnya di Twitter, @aimanomist.


Makan Ikan Ni, Lepas Tu Kau Akan High…

Bahan halusinogenik ialah sejenis d4d4h yang membuatkan penggunanya khayal dan ‘high’. Kalau kita ikut konteks sekarang, bahan tersebut banyak digunakan dalam d4d4h seperi LSD dan bahan psikedilik. Ada sesetengah bahan tersebut boleh didapati daripada cendawan, di mana ia dikenali sebagai cendawan magik, dan mengikut orang Rom, bahan tersebut juga boleh didapati daripada sejenis ikan.

Ikan ini, Sarpa salpa boleh ditemui di laut Mediterranean, pantai timur Afrika hingga ke Perancis. Dalam sesetengah upacara, orang Rom purba akan memakan ikan tersebut untuk mendapatkan kesan khayal berkenaan. Dalam masyarakat setempat dan Arab, ikan ini dikenali sebagai ‘ikan mimpi’ atau ‘ikan yang membuat mimpi’.

Kembali ke zaman moden, pada tahun 1994, seorang lelaki telah mengalami halusinasi teruk setelah memakan ikan panggang Sarpa salpa di French Riviera. Menurut mangsa, dia telah mengalami simptom seperti loya, masalah otot dan juga mata yang kabur. Tak lama selepas itu, dia mengalami halusinasi seperti haiwan yang menjerit dan juga arthropoda (taksonomi keluarga bagi serangga, ketam etc) gergasi. Dalam kes lain, halusinasi berupa manusia menjerit dan burung yang berkicauan telah dialami oleh seorang lelaki tua berumur 90 tahun, juga selepas memakan ikan berkenaan, di lokasi yang sama.

Ikan Sarpa salpa ini menurut penulis sama seperti ikan buntal. Ikannya secara dasar tak beracun, tapi dietnya yang membuatkan ia beracun. Antara persoalan yang timbul berkenaan ikan ini ialah bukan semua orang akan mengalami halusinasi setelah memakan ikan tersebut. Jadi, ini bermakna gaya hidup ikan itu sahajalah punca kenapa ia beracun.

Dapatan kajian mendapati ikan tersebut memakan phytoplankton yang tumbuh pada tumbuhan laut. Ekstrak halusinogenik yang terdapat pada phytoplankton berkenaan kemudiannya akan melalui proses bioakumulasi di mana ia terkumpul dalam organ ikan tersebut. Semakin tinggi phytoplankton beracun yang dimakan, semakin tinggi lah ekstrak yang terkumpul. Akhirnya, ikan yang beracun ini dimakan oleh manusia dan seterusnya mengalami halusinasi teruk. Nama fenomena keracunan halusinogenik ini bernama ichthyoallyeinotoxism.

Walau bagaimanapun, kajian mengenai fenomena ini masih tak mencukupi dan saintis kurang pasti bahan kimia apakah yang menyebabkan khayalan tersebut. Terdapat kemungkinan bahawa ia adalah sama seperti bahan LSD dan cendawan magik, tapi setakat itu sahajalah. Masih tak konklusif.

Namun apa yang pasti, sekiranya anda melawat negara Mediterranean dan ternampak Godzilla mengamuk setelah memakan hidangan ikan, sekurang kurangnya anda sudah tahu apa puncanya.

RUJUKAN:

Bellassoued, K., Hamza, A., Abdelmouleh, A., Makni, F., Van Pelt, J., & Elfeki, A. (2012). Toxicity assessment of dreamfish Sarpa salpa from the Gulf of Gabes (Tunisia, Eastern Mediterranean Sea). Journal of Food, Agriculture and Environment, (2).

de Haro, L.; Pommier, P. (2006). “Hallucinatory fish poisoning (ichthyoallyeinotoxism): two case reports from the Western Mediterranean and literature review”. Clinical Toxicology. 44 (2): 185–8. doi:10.1080/15563650500514590. PMID 16615678.

Froese, Rainer and Pauly, Daniel, eds. (2015). “Sarpa salpa” in FishBase. April 2015 version.